KIRJALLINEN KYSYMYS E-1342/00 esittäjä(t): Cristiana Muscardini (UEN) komissiolle. FIA:n ja kilpailun pääosaston väliset yhteydet.



Virallinen lehti nro 046 E , 13/02/2001 s. 0173 - 0174



KIRJALLINEN KYSYMYS E-1342/00 esittäjä(t): Cristiana Muscardini (UEN) komissiolle (4. toukokuuta 2000) Aihe: FIA:n ja kilpailun pääosaston väliset yhteydet Euroopan parlamentin jäsenet saivat viime helmikuussa kansainväliseltä autoliitolta FIA:lta asiakirjan, joka liittyi kilpailun pääosaston ja FIA:n yhteyksiin, joita ei voi kuvata aivan avoimiksi. Asiakirjaan oli liitetty myös kopio asiasta vastaavalle komission jäsenelle 1. helmikuuta 2000 lähetetystä kirjeestä, jossa häntä pyydetään virallisesti ottamaan kantaa neljään seikkaan. Koska tiettyjen keskustelua herättäneiden yksiköiden yhteyksistä kyseisiin tahoihin olisi saatava avoimemmin tietoa ja koska asiasta olisi tiedotettava suurelle yleisölle asianmukaisesti, pyydän komissiota vastaamaan seuraaviin kysymyksiin: 1. Onko komissio vastannut FIA:n pyyntöihin? 2. Jos on, niin mikä näiden vastausten sisältö oli? 3. Jos ei, niin miksei esitettyihin valituksiin reagoitu? 4. Milloin se aikoo tehdä tarvittavat avoimuutta ja kunniallisuutta koskevat päätökset, joita kaikki tahot peräänkuuluttivat edellisen komission erotessa? Mario Montin komission puolesta antama vastaus (8. kesäkuuta 2000) Kysymys, jonka arvoisa parlamentin jäsen on esittänyt, liittyy valmisteilla olevaan kilpailuoikeudelliseen tutkimukseen. Koska kirjallinen kysymys liittyy vireillä olevaan asiaan, komissio kehottaa kysyjää tutustumaan 28. tammikuuta 1999 päivättyyn kirjeeseen, jonka silloinen kilpailukomissaari oli lähettänyt Euroopan parlamentin silloiselle talous- ja raha-asioita sekä teollisuuspolitiikkaa käsittelevän valiokunnan puheenjohtajalle; siinä todetaan, että vireillä olevista asioista voidaan antaa ainoastaan vähäistä, yleistä ja julkista tietoa. Komission vastaukset arvoisan parlamentin jäsenen kysymyksiin ovat seuraavat: 1. Kyllä, komissio on vastannut kansainvälisen autoliiton FIA:n 1. helmikuuta 2000 päivättyyn avoimeen kirjeeseen. 2. Kilpailukomissaari antoi julkisuuteen lausuman heti FIA:n kirjeen julkistamisen jälkeen. Komissaari totesi lausumassaan, että pääosa komission toimiin kohdistuvasta kritiikistä perustui joulukuun 1997 tapahtumiin, joiden seurauksena ensimmäisen oikeusasteen tuomioistuin antoi tuomionsa 6. joulukuuta 1999 FIA:n vedettyä pois komissiota vastaan nostamansa vahingonkorvausvaatimuksen. Hän totesi myös, että kuten aikaisemminkin FIA arvosteli yksittäisen kilpailuvirkamiehen toimia. Tällainen arvostelu on aikaisemmin osoittautunut täysin perusteettomaksi. Komissaari huomautti, että uusi arvostelu oli johtanut sisäiseen tarkastukseen, jonka tuloksena todettiin, että myös tämä arvostelu oli yhtä perusteetonta. 3. Kuten yllä olevassa kohdassa kaksi on selitetty, komissio vastasi FIA:n 1. helmikuuta 2000 päivättyyn avoimeen kirjeeseen. 4. Komissio toteutti tarvittavat toimenpiteet varmistaakseen avoimuuden ja tapauksen asianmukaisen käsittelyn. Komissio tiedotti asian etenemiseen liittyvistä tärkeistä seikoista julkaisemalla tiivistelmän sopimuksista 27. marraskuuta 1997, lehdistötiedotteen komission vastaväitteistä 29. kesäkuuta 1999 ja tiedottajan lausunnon koskien suullisen käsittelyn siirtämistä ja FIA:n kanssa käytyjä ratkaisuneuvotteluja 5. toukokuuta 2000.